Diari Oficial de la Generalitat Valenciana


Sumari del DOGV 3889, del 30-11-2000 (2000/9203)

Notificació de la resolució de data 13 de juliol de 2000.
---------------------------------------------------------

### Dades del document

Número de DOGV
:   3889

Data del DOGV
:   30-11-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/9203


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la resolució de data 13 de juliol de 2000. [2000/S9203]
  
Ja que no s'ha pogut practicar la notificació a Lilian Wilzig de Oyon i de conformitat amb allò que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació d'allò que s'ha disposat en el dit article, es publica el text íntegre de la Resolució adoptada pel conseller d'Obres Públiques, Urbanisme i Transports, amb data 13 de juliol de 2000.
  
Vistos els recursos ordinaris per les senyores Francisca Vicenta, Teresa i Francisca Juan Buades i la senyora Lilian Wilzig de Oyon, contra l'Acord de data 6 d'octubre de 1997, de la Comissió Territorial d'Urbanisme d'Alacant, i de conformitat amb els següents:
  
Antecedents de fet
  
Primer
  
La Comissió Territorial d'Urbanisme d'Alacant, en sessió del 6 d'octubre de 1997, adoptà el següent acord: «1. Aprovar definitivament el pla especial, la modificació puntual i homologació del sector Villa Marco, del municipi del Campello. 2. Publicar íntegrament el present acord d'aprovació i junt amb les normes urbanístiques corresponents en el Butlletí Oficial de la Província d'Alacant, i s'insereix en el Diari Oficial de la Generalitat Valenciana una ressenya d'aquest a l'efecte de la seua immediata entrada en vigor, tot això de conformitat amb allò que s'ha disposat en l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística».
  
El dit acord fou publicat en el Butlletí Oficial de la Província d'Alacant de data 14 de novembre de 1997, número 262.
  
Segon
  
Amb data 12 de desembre de 1997, la senyora Lilian Wilzig de Oyon interposa un recurs ordinari i amb data 15 de desembre de 1997, les senyores Francisca Vicenta, Teresa i Francisca Juan Buades interposen un recurs ordinari contra el referit acord de la Comissió Territorial d'Urbanisme d'Alacant.
  
Posteriorment, amb data 22 d'abril de 1999, les citades recurrents es ratifiquen en l'anterior recurs i sol·liciten l'anul·lació del mencionat acord.
  
Tercer
  
En data 16 de febrer de 1998, es dóna trasllat a l'Ajuntament del Campello dels recursos ordinaris interposats, perquè en termini de 15 dies poguera al·legar tot allò que estimara convenient en defensa dels seus interessos legítims, de conformitat amb l'article 112 de la Llei 30/1992, de 26 de novembre, Llei de Règim Jurídic de les Administracions Públiques i del Procediment Administratiu Comú, i mitjançant l'escrit de 2 de febrer de 1998, de l'alcalde de l'Ajuntament del Campello s'oposa a l'estimació dels referits recursos ordinaris.
  
Quart
  
El Servei Territorial d'Urbanisme d'Alacant, amb data 19 d'octubre de 1999, va emetre el corresponent informe.
  
Cinqué
  
El Servei Jurídic de la Conselleria d'Obres Públiques, Urbanisme i Transports, amb data 11 de juliol de 2000, va informar favorablement la desestimació dels presents recursos ordinaris.
  
Fonaments de dret
  
Primer
  
El recurs ordinari formulat per les germanes Juan Buades fou interposat el 15 de desembre de 1997, i atés que l'últim dia (el 14 de desembre de 1997) fou inhàbil en aplicació de l'article 48.3 de la Llei 30/1992, el termini s'entendrà prorrogat el primer dia hàbil següent i en conseqüència procedeix admetre el referit recurs ordinari.
  
El recurs ordinari interposat per la senyora Lilian Wilzig de Oyon és admissible, ja que s'interposà en temps i forma de conformitat amb els articles 114 i concordants de la Llei 30/1992, de 26 de novembre, Llei de Règim Jurídic de les Administracions Públiques i del Procediment Administratiu Comú, i en conseqüència procedeix entrar en el fons de les qüestions plantejades en el referit recurs.
  
Els presents recursos ordinaris tenen una íntima connexió i identitat substancial entre si, i, a més, el contingut és semblant i s'interposen contra el mateix acte, per la qual cosa procedeix la seua acumulació, de conformitat amb allò que s'ha establit en l'article 73 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Segon
  
Els recursos ordinaris interposats es remeten al recurs d'alçada interposat en 1992, contra l'aprovació definitiva del pla especial Villa Marco acordada per la Comissió Territorial d'Urbanisme d'Alacant en la sessió del 16 de desembre de 1991, i, a més, es ratifiquen en les al·legacions formulades en data 29 de juliol de 1996, davant de l'Ajuntament del Campello. Les dites al·legacions no es refereixen al present pla especial sinó al programa d'actuació integrada per al desenvolupament de les unitats d'execució 1 i 2 del referit pla especial Villa Marco i que la competència per a l'aprovació definitiva correspon a l'Ajuntament del Campello i en conseqüència les referides al·legacions hauran de ser tingudes en compte en l'esmentada aprovació definitiva pel mencionat ajuntament.
  
Els recursos ordinaris s'articulen bàsicament en els punts següents:
  
1. Inviabilitat del pla especial en sòl urbanitzable programat.
  
2. Existència d'un conveni urbanístic il·legal entre la promotora i l'Ajuntament del Campello.
  
3. El pla especial incompleix la Llei 8/1990, de 25 de juliol, sobre Reforma del Règim Urbanístic i Valoracions del Sòl.
  
4. No respecte dels valors ecològics, de la riquesa arbòria i de l'edifici dels recurrents.
  
Davant dels citats arguments cal manifestar el següent:
  
1. L'existència d'un pla espacial en sòl urbanitzable programat ha sigut admesa pel Tribunal Suprem (entre d'altres, la STS de 22 de maig 1987 i 17 abril de 1999), però, a més, convé assenyalar que l'article 76.2.b) en relació amb l'article 76.1.b) del Reglament de Planejament, aprovat per Reial Decret 2.159/1978, de 23 de juny, admet l'existència d'un pla especial sense necessitat de la prèvia aprovació del corresponent pla parcial.
  
Finalment cal subratllar que el referit pla especial té un contingut de pla parcial, la qual cosa suposa un major motiu per a justificar la seua viabilitat.
  
2. L'Ajuntament del Campello en el seu informe de 31 de març de 1992 i la promotora en el seu escrit de 2 d'abril de 1990 nega l'existència del referit conveni urbanístic.
  
D'altra banda, la doctrina del Tribunal Suprem (STS de 13 de febrer, de 18 de març i 15 d'abril de 1992, 19 de juliol i 5 de desembre de 1994 i 15 de desembre de 1998) disposa que qualsevol que siga el contingut dels convenis urbanístics, o pactes d'una altra naturalesa, que un ajuntament haja arribat amb els administrats, les potestats urbanístiques municipals s'han d'exercir amb la finalitat d'aconseguir el més adequada ordenació urbana possible; sense perjuí, de les obligacions de qualsevol ordre (no urbanístic), que es deriven per als firmants.
  
En definitiva, el referit pla especial fou aprovat pel procediment legalment establit, amb escrupolós respecte de totes les mesures establides en la dita legislació urbanística, tant en benefici dels particulars com de l'interés públic.
  
3. Quant a l'incompliment de la Llei 8/1990, cal citar els informes de 31 de març i 23 d'abril de 1992 que manifesten el següent:
  
L'Ajuntament del Campello mitjançant escrit de 27 de novembre de 1991 i de la promotora del pla especial de data 26 de novembre de 1991 s'accepten les obligacions referents al 15% de l'aprofitament tipus.
  
La delimitació d'àrees de repartiment requereix la prèvia adaptació del planejament urbanístic municipal a la Llei 8/1990, com es desprén dels articles 30 i següents de la referida Llei 8/1990.
  
La promotora mitjançant escrit de 5 de febrer de 1991 estableix un rigorós calendari d'execució del pla i mesures de caducitat davant del seu incompliment.
  
Aquestes previsions sintonitzen perfectament amb els requeriments de la Llei 8/1990, sobre adquisició gradual de facultats, sense perjuí de la seua directa aplicació en què no estiguera previst per aquells.
  
Finalment, assenyalar que el referit sector de Villa Marco, objecte del citat pla especial, ha sigut homologat a la Llei Reguladora de l'Activitat Urbanística, segons consta en el mencionat acord de la Comissió Territorial d'Urbanisme d'Alacant de data 6 d'octubre de 1997.
  
4. Quant al no respecte dels valors ecològics, de la riquesa arbòria, i de l'edifici dels recurrents, convé argumentar que ni en el pla general, ni en cap altre planejament municipal, ni en cap norma substantiva, es consideren els valors a què es refereixen els recurrents amb vista a la seua protecció. Sense que conste la inclusió d'aquests en els catàlegs a què es refereix l'article 25 de la Llei del Sòl.
  
El pla especial ha obtingut la declaració favorable d'impacte ambiental de data 28 de febrer de 1991, de l'Agència de Medi Ambient, la qual cosa de conformitat amb allò que s'ha establit en els articles 1 de la Llei Valenciana d'Impacte Ambiental i l'article 6 del Reglament de la citada llei, evidència que el dit planejament és ambientalment acceptable i legalment respectuós de la normativa ambiental.
  
Tercer
  
El conseller d'Obres Públiques, Urbanisme i Transports és competent per a la resolució dels recursos ordinaris interposats de conformitat amb allò que s'ha establit en l'article 114 i concordants de la Llei 30/1992, de Règim Jurídic de les Administracions Públiques i Procediment Administratiu Comú i l'article 14.2 del Decret 77/1996, de 16 d'abril, del Consell pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Desestimar els recursos ordinaris interposats per les senyores Francisca Vicenta, Teresa i Francisca Juan Buades i la senyora Lilian Wilzig de Oyon, contra l'Acord de data 6 d'octubre de 1997, de la Comissió Territorial d'Urbanisme d'Alacant, pel qual s'aprovà definitivament el pla especial, la modificació puntual i homologació del sector Villa Marco, del municipi del Campello.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb allò que s'ha previst en l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.